
Zarasų „Lakštingalos“ mokyklos

MOBILIŲJŲ TELEFONŲ IR KITŲ GALINIŲ ĮRENGINIŲ NAUDOJIMO
ZARASŲ „LAKŠTINGALOS“ MOKYKLOJE TVARKA
I SKYRIUS
BENDROSIOS NUOSTATOS
1. Mobiliųjų telefonų ir kitų galinių įrenginių naudojimo Zarasų „Lakštingalos“ mokykloje tvarka (toliau – Tvarka) nustato mokinių asmeninių mobiliųjų telefonų ir kitų galinių įrenginių (toliau kartu – asmeniniai informacinių technologijų įrenginiai) naudojimo, taip pat darbuotojų, vaikų tėvų (globėjų, rūpintojų) ir lankytojų mobiliųjų įrenginių naudojimo principus Zarasų „Lakštingalos“ mokykloje (toliau – Mokykla), jos teritorijoje ir Mokyklos organizuojamose ugdomosiose veiklose ne Mokyklos aplinkoje.
2. Tvarkos tikslas – užtikrinti saugią, ugdymui palankią aplinką, skatinti atsakingą ir sąmoningą technologijų naudojimą, tiesioginį bendravimą, apsaugoti vaikų privatumą ir užtikrinti, kad mobilieji įrenginiai netrukdytų ugdymo procesui, vaikų priežiūrai ir darbuotojų pareigų vykdymui.
3. Tvarka taikoma:
3.1. ikimokyklinio ugdymo grupių vaikams, lavinamosios klasės ir socialinių įgūdžių klasės mokiniams;
3.2. pedagoginiams ir nepedagoginiams darbuotojams;
3.3. vaikų ir mokinių tėvams (globėjams, rūpintojams);
3.4. Mokyklos lankytojams ir kitiems asmenims, esantiems Mokyklos patalpose ar teritorijoje.
4. Tvarka parengta atsižvelgiant į Mokinių asmeninių mobiliųjų telefonų ir kitų galinių įrenginių naudojimo ikimokyklinio ugdymo ir bendrojo ugdymo mokykloje rekomendacijas, patvirtintas Lietuvos Respublikos švietimo, mokslo ir sporto ministro ir Lietuvos Respublikos sveikatos apsaugos ministro 2025 m. liepos 31 d. įsakymu Nr. V-807/V-726 „Dėl Mokinių asmeninių mobiliųjų telefonų ir kitų galinių įrenginių naudojimo ikimokyklinio ugdymo ir bendrojo ugdymo mokykloje rekomendacijų patvirtinimo“, taip pat vadovaujantis vaikų saugumo, privatumo ir asmens duomenų apsaugos principais.
5. Tvarkoje vartojama sąvoka „galinis įrenginys“ suprantama: informacijai priimti ir (arba) perduoti skirtas įrenginys ar jo dalis, tiesiogiai ar netiesiogiai prijungiami prie viešųjų elektroninių ryšių tinklų. Kitos Tvarkoje vartojamos sąvokos suprantamos taip, kaip jos apibrėžtos Lietuvos Respublikos teisės aktuose.
II SKYRIUS
BENDRIEJI MOBILIŲJŲ ĮRENGINIŲ NAUDOJIMO PRINCIPAI
6. Mokykloje pirmenybė teikiama:
6.1. tiesioginiam vaikų ir suaugusiųjų bendravimui;
6.2. aktyviam vaikų dalyvavimui ugdymo veiklose;
6.3. vaikų saugumui ir emocinei gerovei;
6.4. vaikų privatumui ir asmens duomenų apsaugai;
6.5. atsakingam, saugiam ir tikslingam technologijų naudojimui.
7. Asmeninių informacinių technologijų įrenginių naudojimas Mokykloje ribojamas taip, kad netrukdytų ugdymo procesui, vaikų bendravimui, poilsiui, darbuotojų pareigų atlikimui ir nekeltų grėsmės vaikų saugumui ar privatumui.
III SKYRIUS
VAIKŲ IR MOKINIŲ NAUDOJIMASIS ASMENINIAIS INFORMACINIŲ TECHNOLOGIJŲ ĮRENGINIAIS
8. Atsižvelgiant į Mokyklos ugdytinių amžių ir ugdymo kontekstą, vaikams ir mokiniams rekomenduojama asmeninių informacinių technologijų įrenginių į Mokyklą nesinešti.
9. Kai dėl objektyvių aplinkybių asmeninis informacinių technologijų įrenginys atsinešamas į Mokyklą, ugdymo metu jis laikomas vaiko ar mokinio kuprinėje, krepšyje ar kitoje jo asmeniniams daiktams skirtoje vietoje, išjungtas arba nustatytas begarsis režimas.
10. Asmeninių informacinių technologijų įrenginių naudojimo ribojimas netaikomas:
10.1. kai vaikui ar mokiniui dėl sveikatos ar kitų objektyvių aplinkybių būtina naudotis asmeniniu informacinių technologijų įrenginiu;
10.2. kai reikia nedelsiant susisiekti su tėvais (globėjais, rūpintojais) ar pagalbos tarnybomis.
11. Vaikui ar mokiniui prireikus susisiekti su tėvais (globėjais, rūpintojais), jis tai daro padedamas pedagogo arba kitu Mokykloje nustatytu būdu, išskyrus neatidėliotinus atvejus.
12. Vaikams ir mokiniams draudžiama asmeniniais informacinių technologijų įrenginiais be teisėto pagrindo fotografuoti, filmuoti ar daryti kitų vaikų, mokinių ar darbuotojų garso įrašus, taip pat naudotis įrenginiais siekiant tyčiotis, žeminti, grasinti, provokuoti ar kitaip pažeisti kito asmens teises.
13. Mokykla neatsako už vaiko ar mokinio atsinešto asmeninio informacinių technologijų įrenginio sugadinimą, praradimą ar kitą žalą, jeigu įrenginys buvo atsineštas vaiko, mokinio ar jo tėvų (globėjų, rūpintojų) iniciatyva ir nebuvo perduotas Mokyklos darbuotojui saugoti.
IV SKYRIUS
DARBUOTOJŲ NAUDOJIMASIS MOBILIAISIAIS ĮRENGINIAIS
14. Darbuotojai darbo metu mobiliuosius įrenginius naudoja atsakingai ir taip, kad jų naudojimas netrukdytų tiesioginiam darbui su vaikais ir mokiniais, jų priežiūrai, saugumui ir darbuotojo pareigų vykdymui.
15. Pedagogai ugdymo metu asmeniniais mobiliaisiais įrenginiais asmeniniais tikslais nesinaudoja, išskyrus būtinus ir neatidėliotinus atvejus.
16. Darbuotojas gali naudotis mobiliuoju įrenginiu darbo reikmėms, kai tai susiję su:
16.1. vaikų ir mokinių ugdymu;
16.2. komunikacija su Mokyklos administracija ir kitais darbuotojais darbo klausimais;
16.3. vaikų ir mokinių saugumo užtikrinimu;
16.4. skubia komunikacija;
16.5. ugdomosios veiklos dokumentavimu, kai laikomasi asmens duomenų apsaugos reikalavimų ir Mokykloje nustatytos fotografavimo bei filmavimo tvarkos.
17. Darbuotojas, būdamas atsakingas už vaikų ar mokinių priežiūrą, negali dėl naudojimosi mobiliuoju įrenginiu prarasti galimybės tinkamai juos stebėti ir prižiūrėti.
18. Darbuotojams darbo metu draudžiama:
18.1. be su darbu susijusio poreikio naršyti socialiniuose tinkluose ar interneto svetainėse;
18.2. žaisti žaidimus ar naudotis mobiliuoju įrenginiu kitais asmeniniais tikslais, jeigu dėl to nukenčia darbo kokybė, vaikų ar mokinių priežiūra;
18.3. fotografuoti, filmuoti ar daryti vaikų ir mokinių garso įrašus asmeniniais tikslais;
18.4. perduoti vaikų ar mokinių nuotraukas, vaizdo ar garso įrašus tretiesiems asmenims, kai tam nėra teisėto pagrindo.
19. Darbuotojas gali atsakyti į asmeninį skubų skambutį ar pranešimą, jeigu tai netrukdo vaikų ar mokinių priežiūrai ir ugdymo procesui.
V SKYRIUS
FOTOGRAFAVIMAS, FILMAVIMAS IR GARSO ĮRAŠŲ DARYMAS
20. Vaikų ir mokinių fotografavimas, filmavimas ir garso įrašų darymas vykdomas tik teisėtais tikslais ir laikantis asmens duomenų apsaugos reikalavimų.
21. Vaikų ir mokinių atvaizdai, vaizdo ir garso įrašai gali būti naudojami ugdymo, veiklos dokumentavimo, bendruomenės informavimo ar kitais teisėtais tikslais tik esant atitinkamam teisiniam pagrindui.
22. Asmeniniais darbuotojų ar kitų asmenų mobiliaisiais įrenginiais vaikų ir mokinių fotografuoti, filmuoti ar daryti jų garso įrašus asmeniniais tikslais draudžiama.
23. Vaikų ir mokinių fotografijos, vaizdo ar garso įrašai negali būti savavališkai keliami į asmenines socialinių tinklų paskyras, siunčiami tretiesiems asmenims ar naudojami kitu tikslu, negu buvo surinkti.
24. Tėvai (globėjai, rūpintojai), Mokyklos renginių metu fotografuodami ar filmuodami, privalo gerbti kitų vaikų, mokinių, darbuotojų ir jų šeimų privatumą bei laikytis Mokyklos nustatytų susitarimų.
VI SKYRIUS
TĖVŲ (GLOBĖJŲ, RŪPINTOJŲ) IR LANKYTOJŲ NAUDOJIMASIS MOBILIAISIAIS ĮRENGINIAIS
25. Tėvai (globėjai, rūpintojai), atvykę į Mokyklą, mobiliuosius įrenginius naudoja taip, kad netrukdytų ugdymo procesui ir vaikų bei mokinių veiklai.
26. Tėvams (globėjams, rūpintojams) rekomenduojama vaiką į grupę palydėti ir pasiimti kuo mažiau naudojantis mobiliuoju telefonu, skiriant dėmesį vaikui ir bendravimui su pedagogu.
27. Tėvai (globėjai, rūpintojai) be teisėto pagrindo negali fotografuoti, filmuoti ar daryti kitų Mokyklos vaikų, mokinių ir darbuotojų garso įrašų.
28. Mokyklos renginių metu fotografavimo ir filmavimo sąlygos nustatomos atsižvelgiant į vaikų ir mokinių privatumo bei asmens duomenų apsaugos reikalavimus.
29. Mokyklos lankytojai privalo laikytis šios Tvarkos ir Mokyklos darbuotojų nurodymų dėl mobiliųjų įrenginių naudojimo.
VII SKYRIUS
TVARKOS LAIKYMOSI STEBĖSENA IR PAŽEIDIMŲ SPRENDIMAS
30. Už Tvarkos įgyvendinimą atsakingas Mokyklos direktorius, o jos laikymąsi pagal kompetenciją užtikrina Mokyklos darbuotojai. Pastebėję netinkamą asmeninio informacinių technologijų įrenginio naudojimą, darbuotojai vaikui ar mokiniui primena Tvarkoje nustatytus reikalavimus.
31. Nustačius Tvarkos pažeidimą, pirmiausia vaikui ar mokiniui paaiškinama, kodėl toks elgesys netinkamas, ir susitariama dėl tinkamo naudojimosi asmeniniu informacinių technologijų įrenginiu.
32. Pasikartojus pažeidimams, pedagogas informuoja vaiko ar mokinio tėvus (globėjus, rūpintojus) ir, esant poreikiui, kartu numato pagalbos ar elgesio koregavimo priemones.
33. Sisteminiai ar šiurkštūs Tvarkos pažeidimai gali būti aptariami su Mokyklos administracija, Vaiko gerovės komisija ar kitais atsakingais darbuotojais pagal Mokykloje nustatytą tvarką.
34. Sprendžiant dėl Tvarkos pažeidimo, atsižvelgiama į vaiko ar mokinio amžių, individualius poreikius, situaciją, pažeidimo pobūdį, pasikartojimą ir geriausius vaiko interesus.
VIII SKYRIUS
ATSAKOMYBĖ
35. Už šios Tvarkos laikymąsi pagal savo kompetenciją atsako Mokyklos administracija, darbuotojai, vaikai ir mokiniai bei jų tėvai (globėjai, rūpintojai).
36. Kiekvienas Mokyklos bendruomenės narys privalo gerbti kitų asmenų privatumą, saugumą ir teises.
37. Darbuotojai, naudodamiesi mobiliaisiais įrenginiais darbo metu, privalo laikytis konfidencialumo, asmens duomenų apsaugos ir profesinės etikos reikalavimų.
IX SKYRIUS
BAIGIAMOSIOS NUOSTATOS
38. Tvarką tvirtina Mokyklos direktorius, įvertinęs Mokyklos tarybos siūlymus.
39. Tvarka viešai skelbiama Mokyklos interneto svetainėje.
40. Su patvirtinta Tvarka Mokykla supažindina Mokyklos bendruomenę Mokyklos pasirinktomis informavimo priemonėmis (el. paštu).
41. Mokykla informuoja ir konsultuoja vaikus, mokinius ir jų tėvus (globėjus, rūpintojus) apie besaikio asmeninių informacinių technologijų įrenginių naudojimo pasekmes bei atsakingą ir saugų jų naudojimą.
42. Tvarka peržiūrima ir, esant poreikiui, atnaujinama atsižvelgiant į teisės aktų pakeitimus, Mokyklos poreikius ir praktikoje kylančias situacijas.
